Les festes en honor al patró de Burjassot, Sant Roc, començaran l’1 d’agost
2025-07-24

Burjassot es prepara per a celebrar les festes en honor al seu patró, Sant Roc, del 2 al 16 d’agost. Serà de la mà de la Clavaria de Sant Roc 2025, amb Juan José Garrido Muñoz com a clavari major i amb la col·laboració de la Regidoria de Festes, dirigida per Manuel Pérez Menero.

Els trasllats del patró començaran el dissabte 2 d’agost, amb la primera eixida de la imatge del sant, des d’ermita. Fins al 8 d’agost, Sant Roc visitarà les tretze comissions falleres de Burjassot, les seus de l’Associació Andalusa Al Andalus 25 i de l’Associació de Veïns de les 613 Vivendes i totes les parròquies del municipi.

El divendres 1 d’agost començaran, a les 17.30 h, les activitats festives amb una vesprada de jocs infantils en la Plaça d’Emili Castelar (Ajuntament). El dia acabarà amb una discomòbil, també en la plaça, que començarà a les 23.00 h. El dissabte 2 d’agost, actuarà el grup Primavera Valenciana que, a partir de les 23.00 h, farà sonar en la Plaça de l’Ajuntament amb un Tribut als grups valencians La Gossa Sorda i Obrint Pas. A continuació, actuarà Dudi J.

La festa continuarà el cap de setmana següent. El divendres 8 d’agost, serà el torn de l‘Orquestra Nexus, que actuarà a partir de les 23.00 h, en la Plaça d’Emili Castelar. El dissabte 9, a les 19.00 h, hi haurà un Tardeo Remember i el diumenge 10, la jornada estarà protagonitzada per la celebració del II Concurs de Xarangues, que també se celebrarà en la Plaça D’Emili Castelar.

El dilluns 11 d’agost, a les 20.30 h, hi haurà una degustació d’entrepans d’embotit i, a les 23.30 h, actuarà l’Orquestra Gravity. Amb l’acompanyament musical de la xaranga Xe com sona, el dimarts 12 d’agost, a les 18.00 h, hi haurà un correbars que eixirà des de la Plaça d’Emili Castelar. Per a finalitzar la jornada, a les 23.30 h, començarà la segona nit de concerts, amb les actuacions de Nyno Vargas i el Tribut a Camela, Camélame.

Els jocs infantils protagonitzaran la vesprada del dimecres 13 d’agost, a partir de les 17.30 h. A continuació, hi haurà repartiment d’orxata i fartons, com a berenar. A les 23.30 h, Blas Cantó es pujarà a l’escenari de la Plaça d’Emilio Castelar. A continuació, començarà la discomòbil de la mà de la burjassotera DJ Carlota.

El dijous 14 d’agost, a les 20.00 h, hi haurà un volteig de campanes i el tret de les 21 salves que anuncien la festivitat de la Mare de Déu de l’Assumpció. Seguidament, se celebrarà la tradicional Baixada i Rodà Infantil, que començarà, a partir de les 20.30 h, amb la benedicció de les canyes en l’Ermita de Sant Roc. A mitjanit, la pólvora serà la protagonista gràcies a la Pirotècnia Mediterrània, que dispararà uns focs artificials des de de el camp del Centre Socioeducatiu Díaz Pintado i, sobre les 00.45, des de l’aparcament de Les Palmeres. A la 1.30 h, es celebará la Coetà, organitzada per la Penya El Coet.

El 15 d’agost, dia de la Mare de Déu de l’Assumpció, començarà a les 10.00 h, amb la recollida de les clavarieses que, acompanyades pels clavaris i la música de l’Agrupación Musical Los Silos, baixaran en cercavila fins a la Parròquia de Sant Miquel per a, a les 12.00 h, celebrar la missa. A les 14.00 h, hi haurà una mascletá en l’aparcament de Les Palmeres. A la vesprada, a les 20.00 h, el volteig de campanes i el tret de les 21 salves en honor a Sant Roc donarà pas a la solemne processó en honor a la Mare de Déu de l’Assumpció. Per a finalitzar-la jornada, a les 23.30 h, en la Plaça Emilio Castelar, serà el torn de Las Vegas. El Musical. Li seguirà una discomóvil a càrrec del DJ de Burjassot, Iván Granero.

El dia de Sant Roc, 16 d’agost, començarà a les 8.00 h amb una despertà a càrrec de la Clavaria de Sant Roc. A les 9.00 h, se celebrarà una missa en l’Ermita de Sant Roc, oferida per l’Associació Amics de Sant Roc. En acabar, hi haurà repartiment d’orxata i fartons per a tots els assistents. A les 11.30 h, des de la plaça, els clavaris baixaran en cercavila fins a la Parròquia de Sant Miquel on, a les 12.00 h, se celebrarà la missa major. Cap a les 14.00 h, començarà la traca correguda des de la plaça de l’Ajuntament fins al carrer Pintor Goya, on la Pirotècnia Mediterrània dispararà una mascletà, patrocinada per la Regidoria de Festes.

Els actes de la vesprada començaran, a les 19.30 h, amb la concentració dels clavaris en la Plaça d’Emili Castelar. Des d’allí, baixaran en cercavila fins a la Parròquia de Sant Miquel Arcàngel i, sobre les 20.00 h, començarà la solemne processó en honor a Sant Roc que seguirà l’itinerari habitual i comptarà amb l’acompanyament musical de l’Agrupació Musical Los Silos.

A les 23.30 h, tindrà lloc la tradicional Pujà de Sant Roc, que eixirà des de la Parròquia de Sant Miquel Arcàngel. En arribar a la Plaça d’Emili Castelar, se celebrarà la tradicional Rodà de Sant Roc. Una vegada que el sant torne a l’ermita, les festes en honor a Sant Roc 2025 finalitzaran amb un castell de focs artificials, en l’aparcament de Les Palmeres.